Rowers slaan op bekende veiligheidsmaatskappy toeArgieffoto Die bekende veiligheidsmaatskappy G4S se tak in Marble Hall is Woensdagoggend van ŉ onbekende bedrag geld beroof. Kol. Ronel Otto, woordvoerder van die polisie, het gesê die verdagtes het omstreeks 01:30 op die maatskappy se perseel toegeslaan en ŉ voertuig gebruik om ŉ veiligheidsdeur oop te forseer. “Dit blyk dat tussen tien en 12 verdagtes in vier voertuie die rooftog uitgevoer het. Verskeie skote is in die lug gevuur,” het sy gesê. Volgens Otto is niemand tydens die rooftog beseer nie, maar het die verdagtes met ŉ onbekende bedrag geld gevlug. Die verdagtes is steeds op vrye voet. Maroela Media het G4S genader, maar die maatskappy wou nie kommentaar lewer nie.